মৌলভীবাজার, ৮ জুলাই :: ফেসবুক এখন সামাজিক যোগাযোগের অন্যতম মাধ্যম।  তরুণ-তরুণীসহ সব বয়সের মানুষ ফেসবুকের মাধ্যমেই সম্পর্কের উন্নয়ন করেন। আজকাল ফেসবুকের মাধ্যমে বিভিন্ন দেশে আন্দোলন-সংগ্রামের ঘটনাও ঘটছে। তবে ফেসবুকের মাধ্যমে প্রেম-বিয়ে পুরোন কাহিনী। অহরহ ফেসবুকের কারণে সংসার ভাঙছে আবার নতুন সম্পর্ক তৈরি হচ্ছে। এবার ফেসবুকের মাধ্যমে বাংলাদেশি এক যুবকের সঙ্গে বিয়ের ঘটনা ঘটেছে ফিলিপাইনের যুবতীর। তবে ফেসবুকের এ ভালোবাসা-প্রেম-বিয়ে বেশিদিন টেকেনি। বিয়ের কিছুদিন পরই যৌতুকের দাবিতে তার ওপর নেমে আসে নির্যাতন। পুলিশ ফিলিপাইনের যুবতীকে উদ্ধার করেছে। এ ঘটনা ঘটেছে মৌলভীবাজারের  কুলাউড়ায়।  আজ শুক্রবার কুলাউড়া থেকে শারন ভেলাসকবাল দেবজ ওরফে আয়েশারাহ শারন শাকুর (২৪) নামে ফিলিপাইনের ওই যুবতীকে উদ্ধার করেছে পুলিশ। ঢাকাস্থ ফিলিপাইন দূতাবাসের কর্মকর্তারা পুলিশ নিয়ে উপজেলা সদর ইউনিয়নের বনগাঁও-২ গ্রামের আকুল মিয়ার বাড়ি থেকে তাকে উদ্ধার করে। এ ঘটনায় নারী ও শিশু নির্যাতন দমন আইনে ৩ জনকে আসামি করে কুলাউড়া থানায় একটি মামলা দায়ের করা হয়েছে।  সংশ্লিষ্ট সূত্রে জানা গেছে, উপজেলা সদরের বনগাঁও গ্রামের আকুল মিয়ার ছেলে কাওছার আহমদ (৩০) চাকরির সুবাদে সৌদি আরবে দীর্ঘদিন যাবৎ অবস্থান করছেন। সেখানে  অবস্থানকালে ফেসবুকের মাধ্যমে শারন ভেলাসকবাল দেবজ নামে ফিলিপাইনের ভেনিজুয়েলা শহরের এক যুবতীর সাথে তার পরিচয় হয়। পরে ফেসবুকের মাধ্যমে দুজনের মধ্যে মন দেয়া-নেয়া চলে। পূর্ব পরিকল্পনা অনুযায়ী গত ২৫ এপ্রিল কাওছার দেশে ফেরত আসেন এবং ১ মে শারন ভেলাসকবাল দেবজ বাংলাদেশে এসে কাওছারের বাড়িতে উঠেন। পরে শারন ভেলাসকবাল দেবজ খ্রিস্টান ধর্ম ত্যাগ করে ইসলাম ধর্ম গ্রহণ করেন এবং নোটারি পাবলিকের মাধ্যমে নাম পরিবর্তন কর আয়েশারাহ শারন শাকুর রাখেন। ৫ মে তাদের বিয়ে হয়। সূত্র জানায়, বিয়ের ৩ সপ্তাহ পর আয়েশারাহ শারন শাকুর ফিলিপাইনে ফিরে  যান। গত ১৬ জুন তিনি আবারো বাংলাদেশে আসেন। এ সময় তার স্বামী কাওছার তাকে শাহাজালাল বিমানবন্দর থেকে নিয়ে ঢাকার এশিয়া প্যাসিফিক হোটেলে ওঠেন। সেখানে ২ রাত যাপন করে স্ত্রীকে হোটেলে রেখে কাওছার বাড়িতে পালিয়ে আসেন। ঢাকায় কিছু দিন অবস্থান করে আয়েশারাহ শারন শাকুর গত ৫ জুলাই আবারো কাওছারের বাড়িতে আসেন। পরে কাওছার ও বাবা আকুল মিয়া বাড়ি ঘর মেরামতের নাম করে আয়েশারাহ শারন শাকুরের কাছে ২ লাখ টাকা দাবি করেন।  সূত্র আরো জানায়, আয়েশারাহ শারন শাকুর ২ লাখ টাকা পরিশোধ করার পর গতকাল বৃহস্পতিবার আবারো তারা ১০ লাখ টাকা দাবি  করেন। টাকা না দেয়ায় কাওছার ও তার পিতা-মাতা আয়েশারাহ শারন শাকুরকে মারধর করেন। একপর্যায়ে তিনি ঘটনাটি মুঠোফোনে ঢাকাস্থ ফিলিপাইন দূতাবাসকে জানান। পরে আজ দুপুরে দূতাবাসের তৃতীয় সচিব মেরি গ্রেইজ ডি উইলিয়াময়ার কুলাউড়ায় এসে পুলিশ নিয়ে ওই বাড়ি থেকে আয়েশারাহ শারন শাকুরকে উদ্ধার করেন। এ ঘটনায় তিনি বাদী হয়ে কাওছার ও তার পিতা-মাতাকে আসামি করে থানায় মামলা দায়ের করেন। (সূত্র :শীর্ষ নিউজ ডটকম)